
Text rozhodnutia
Súd: Krajský súd Trenčín Spisová značka: 14Sp/1/2014 Identifikačné číslo súdneho spisu: 3014200740 Dátum vydania rozhodnutia: 02. 12. 2014 Meno a priezvisko sudcu, VSÚ: JUDr Eva Vékonyová ECLI: ECLI:SK:KSTN:2014:3014200740.2 Opravné uznesenie Krajský súd v Trenčíne v právnej veci navrhovateľky Obec Lysá pod Makytou, so sídlom Lysá pod Makytou č. 1 v konaní zastúpenej JUDr. Alenou Virdzekovou, advokátkou, so sídlom Púchov, F. Urbánka 804, proti odporcovi Okresný úrad Púchov, katastrálny odbor so sídlom Púchov, Štefánikova 820, za účasti P. v konaní zastúpeného JUDr. Alenou Virdzekovou, advokátkou, so sídlom Púchov, F. Urbánka 804, o preskúmanie zákonnosti rozhodnutia odporcu číslo N. zo dňa 1.8.2014, takto r o z h o d o l : I. O p r a v u j e s a v rozsudku č.k. 14Sp/1/2014-29 zo dňa 21.10.2014 výrok o náhrade trov konania tak, že v časti určenia výšky tejto náhrady znie správne suma 359,59 Eur namiesto sumy 319,39 Eur. II. Opravuje sa odôvodnenie rozsudku č.k. 14Sp/1/2014-29 zo dňa 21.10.2014 v poslednom odseku v šiestej vete tak, že výška náhrady za stratu času správne znie 53,60 Eur ( 4xpolhodiny á 13,40 Eur) a nie 13,40 Eur ( 4x polhodiny). III. V ostatných častiach zostáva hore uvedený rozsudok nezmenený. o d ô v o d n e n i e : Krajský súd v Trenčíne rozsudkom č.k. 14Sp/1/2014-29 zo dňa 21.10.2014 zrušil rozhodnutie odporcu č. N. zo dňa 1.8.2014 podľa § 250j ods. 2 písm. a) O.s.p. a vec mu vrátil na ďalšie konanie. Súčasne rozhodol o náhrade trov konania tak, že úspešnému navrhovateľovi priznal ich úplnú náhradu. Vo výroku tohto rozhodnutia a jeho odôvodnení došlo nesprávnostiam, ktoré boli spôsobené chybou v písaní a počítaní, keď suma 13,40 Eur bola nesprávne uvedená ako celková suma náhrady za stratu času právneho zástupcu navrhovateľa, pričom išlo o vyčíslenie hodnoty jednej polhodiny. Podľa § l64 O.s.p. súd kedykoľvek aj bez návrhu opraví v rozsudku chyby v písaní a počítaní, ako aj iné zrejmé nesprávnosti. O oprave vydá opravné uznesenie, ktoré doručí účastníkom. Pritom môže odložiť vykonateľnosť rozsudku na čas, kým opravné uznesenie nenadobudne právoplatnosť. Podľa § 167 ods. 2 O.s.p. ak nie je ustanovené inak, použijú sa na uznesenie primerane ustanovenia o rozsudku. Vzhľadom na vyššie uvedené skutočnosti, pri aplikácii citovaných zákonných ustanovení, súd vydal opravné uznesenie, ktorým odstránil chyby a zrejmé nesprávnosti a vykonal opravu tak, ako to vyplýva z výroku tohto rozhodnutia. Poučenie: Proti tomuto uzneseniu j e p r í p u s t n é odvolanie do 15 dní odo dňa jeho doručenia prostredníctvom Krajského súdu v Trenčíne na Najvyšší súd Slovenskej republiky v Bratislave, písomne, v dvoch vyhotoveniach. Podľa § 42 ods. 3 a § 205 ods. 1 O.s.p., odvolanie musí mať tieto náležitosti: ktorému súdu je určené, kto ho robí, ktorej veci sa týka a čo sleduje, musí byť podpísané s uvedením dátumu vyhotovenia odvolania, proti ktorému rozhodnutiu súdu smeruje, v akom rozsahu rozhodnutie napáda, v čom sa toto rozhodnutie, alebo postup súdu považuje za nesprávny a čoho sa odvolateľ domáha.

